Vores minister for integration (sic!) bad os stikke ikkedansktalende pizzabagere. Jeg får sådan lyst til at stikke hende for udansk tarvelighed, der underminerer vores kultur.

Og hendes kollega Esben Lunde Larsen, der måske er miljøminister af navn, men ikke af gavn, og som tillader landbruget at fortsætte deres hærgen af vores miljø. Og jeg får lyst til at stikke deres chef, Lars Løkke, for at have ansvaret.

Jeg får lyst til at stikke dem, der rundbarberede Skat så meget, at virksomheder kunne snyde med momsen og lænse vores fælles kasse for 13+ milliarder kroner. Og dem, der har gjort det samme ved hospitalerne, så læger og sygeplejersker nu siger op, fordi de ikke vil stå inde for forholdene; og dem, der har gjort uddannelsessystemet til et læringsmålshelvede og hvervningskontor til konkurrencestaten.